A BIZOTTSÁG 446/2008/EK RENDELETE
(2008. május 22.)
a kékúszójú tonhalra vonatkozó egyes 2008. évi kvótáknak a közös halászati politika ellenőrző rendszerének létrehozataláról szóló 2847/93/EGK tanácsi rendelet 21. cikkének (4) bekezdése alapján történő kiigazításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (1) és különösen annak 21. cikke (4) bekezdésére,
mivel:
(1)
A 41/2007/EK tanácsi rendelet (2) meghatározza a közösségi hajók által az Atlanti-óceánon a nyugati hosszúság 45o-ától keletre és a Földközi-tengeren 2007-ben halászható kékúszójútonhal-mennyiséget.
(2)
Franciaország és Olaszország túllépte a kékúszójú tonhalra megállapított 2007. évi kvótáját.
(3)
A közösségi összkvóta kimerítése miatt a Ciprus, Görögország, Spanyolország, Málta vagy Portugália lobogója alatt közlekedő vagy az ezekben a tagállamokban lajstromozott hajóknak a kékúszójú tonhalra irányuló halászatát az 1073/2007/EK bizottsági rendelet (3) megtiltotta.
(4)
Az 1073/2007/EK rendelet még azelőtt lépett hatályba, hogy Ciprus, Görögország, Spanyolország, Málta és Portugália kimerítették volna a kvótájukat. E tagállamok 2007-ben 438,6 t mennyiségű kvótát nem tudtak felhasználni.
(5)
A 40/2008/EK tanácsi rendelet (4) meghatározza az érintett területen 2008-ban halászható kékúszójútonhal-mennyiséget.
(6)
Indokolt Franciaország és Olaszország 2008. évi kékúszójú tonhalra vonatkozó kvótájának terhére levonást érvényesíteni és a levont mennyiséget azon tagállamok rendelkezésére bocsátani, amelyeknek még a kvótájuk kimerítése előtt abba kellett hagyniuk a halászatot.
(7)
Az e rendeletben előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A RENDELETET:
1. cikk
A Franciaország és Olaszország számára a kékúszójú tonhalra (Thunnus thynnus) vonatkozóan a 2008. évre megállapított kvótákat csökkenteni kell és a levont mennyiségeket 2008-ban - a mellékletben foglaltak szerint - Görögország, Spanyolország, Ciprus, Málta és Portugália számára kell rendelkezésre bocsátani.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. május 22-én.